In nomine Patris et Filii et Spiritus Sancti, amen. Universis presentes litteras inspecturis officialis Eduensis salutem in eo qui est in se credentium vera salus. Noveritis quod anno Domini millesimo trecentesimo quadragesimo secundo, die dominica post octabas purificationis beate Marie virginis, in presentia Stephani, notarii publici infrascripti, subscripto officio suo et vice nostra in hac parte fungentis, et testium infrascriptorum propter hoc specialiter constitutus vir venerabilis magister Johannes Moreti de Borbonio, cantor Eduensis, sanus mente et corpore per Dei gratiam, cogitans de suppremis, etc., testamentum seu suam ultimam voluntatem fecit in hunc modum. In primis commendavit corde laudabili animam suam in manus Redemptoris altissimi qui eam redemit suo sanguine precioso. Item, remisit omnes injurias et rancores. Item, voluit et precepit quod ante omnia debita sua persolvantur et clamores emendentur per manus executorum suorum subscriptorum. Item, corporis sui sepulturam elegit in ecclesia sancti Lazari Eduensis ante altare per ipsum fundatum in eadem ecclesia in honore Domini nostri Jhesu Christi, beate Marie virginis, beati Johannis Baptiste et beati Stephani prothomartiris gloriosi, et voluit et precepit quod lapis sive tumba conveniens secundum statum suum ponatur in loco sepulture sue. Item, dedit et legavit cuilibet canonico Eduensi presenti in sepultura corporis sui decem solidos Turonensium parvorum tunc temporis currentium communiter semel pro pictancia obitus sui; item, cuilibet sacerdoti divina celebranti in dicta ecclesia in die obitus sui pro remedio anime sue, tres solidos dicte monete semel; item, vicario ecclesie Eduensis, decem solidos dicte monete semel, pro pictancia obitus sui. Item, voluit et precepit quod fiat in die obitus sui decens luminare secundum suum statum; item, quod ematur pannus de serico usque ad decem libras dicte monete pro ponendo super corpus suum in die sepulture sue, qui postea dicte ecclesie remanebit. Item, dedit et legavit cuilibet pauperi membro Christi civitatis et suburbii Eduensis, venienti ad elemosinam die sepulture sue, duos denarios dicte monete semel. Item, dedit et legavit imperpetuum decano et capitulo Eduensi quadraginta solidos Turon. parvorum annui et perpetui redditus, sitos et percipiendos annuatim supra terram suam et bona hereditaria que ipse apud Perruil acquisivit perpetuo ab eisdem, videlicet pro anniversario suo in ecclesia Eduensi annis singulis tempore obitus sui faciendo, solvendos et reddendos eisdem venerabilibus annis singulis imperpetuum per manus capellani sui qui deserviet pro tempore altari suo antedicto, una cum sexaginta solidis quos voluit et ordinavit et adhuc vult et ordinat dari et solvi eisdem venerabilibus anno quolibet perpetuo per dictum capellanum pro anniversario antedicto, sicut in litteris confectis super fundatione dicti altaris continetur. Item, voluit et ordinavit quod de pecunia venditionis domus sue Eduensis emantur perpetui redditus quanti exinde haberi potuerint, convertendi in augmentationem sui anniversarii antedicti et distribuendi una cum predictis centum solidis inter canonicos presentes in dicti anniversarii celebratione, exceptis tamen triginta solidis dicte monete qui de dicta summa distribuentur inter vicarium et alios capellanos dicte ecclesie Eduensis presentes in celebratione supradicta; et quia de terra et bonis acquisitis apud Perruil, ut dictum est, dotaverat ipse testator altare suum predictum sicut in ipsius altaris fundationis litteris continetur, supra que sittuavit predictum suum anniversarium sicut premittitur, idcirco, loco hujus, dedit et legavit imperpetuum dicto altari et capellano pro tempore deservienti in eodem in augmentationem sue dotis centum solidos dicte monete reddituales sitos et percipiendos annis singulis imperpetuum supra taillias hominum suorum de corpore et alios redditus et bona hereditaria quos ipse testator acquisivit perpetuo a Guillelmo de Alona, domicello, inhibens expressius heredi suo infrascripto seu illi cui ipse dictam terram a dicto Guillelmo de Alona, ut dictum est, acquisitam, que vocatur terra de Montiot, dederit seu legaverit, ne ipse aliquid de dicta terra seu ejus redditibus capiat seu levet quousque dictus capellanus dicto altari deserviens pro tempore fuerit anno quolibet de dictis centum solidis integre persolutus, et ad hoc compellatur per quamcumque juridictionem ecclesiasticam vel secularem, et sibi inhibeatur ne aliquid capiat de emolumento dicte terre quousque dicto capellano fuerit de dictis centum solidis anno quolibet integra satisfactum, et si secus fecerit aut facere acceptaverit ex nunc prout ex tunc ipse cui de dicta terra legatum fecerit privatur penitus de eadem et de emolumento ejusdem, et ea sibi adhimit, in quo casu ipsam terram et totum ejus emolumentum dat et legat imperpetuum in augmentationem sue dotis altari et capellano antedictis. Item, dedit et legavit fabrice ecclesie Sancti Nazarii Eduensis decem libras predicte monete semel. Item, voluit et ordinavit quod ad sepulturam corporis sui, si Edue inhumatus fuerit, vocentur congregationes sanctorum Andochii, Johannis et Simphoriani Eduensis et dentur ipsarum cuilibet quadraginta solidi dicte monete semel pro pictancia. Item, voluit quod in trecenario sui obitus celebrentur divina in dicta Eduensi ecclesia, pro remedio anime sue, et dentur dictis venerabilibus et suo collegio quadraginta solidi dicte monete semel pro pictancia ipsius diei distribuendi ut est moris, et cuilibet sacerdoti dicta die celebranti, duo solidi semel, et quod fiat modo consimili in anno revoluto. Item, dedit et legavit curato Sancti Quintini Eduensis decem solidos, et cuilibet aliorum curatorum civitatis et suburbii Eduensis quinque solidos semel, pro una missa de defunctis in quolibet ecclesiarum suarum celebranda pro remedio anime sue infra quindenam ab obitu suo ac pro absolutione sua qualibet die dominica usque ad annum obitus sui facienda. Item, dedit et legavit priorisse et conventui Sancti Georgii supra Eduam viginti solidos semel pro pictancia obitus sui pro divino servicio faciendo semel in ecclesia sua pro remedio anime sue infra quindenam supradictam; item, pauperibus Domus Dei de Marchaudo Eduensi, viginti solidos et totidem pauperibus Domus Dei castri Eduensis pro pictancia obitus sui; item, Sancti Nazarii, Sancti Martini et Sancti Leodegarii de Borbonio ecclesiarum curatis, cuilibet eorum decem solidos et vicariis eorum cuilibet duos solidos ut teneantur celebrare ipsorum quilibet unam missam de defunctis pro anime sue remedio in ecclesiis supradictis infra mensem a suo obitu computandum; item, priori Sancti Nazarii predicti, decem solidos et cuilibet monacho ipsius loci quinque solidos ut teneantur modo quo supra celebrare; item, vicario Beate Marie castri Borbonii, quinque solidos pro celebrando ut est dictum; item, decano, canonicis et collegio Sancti Nicholai de Arciaco, quadraginta solidos semel ut modo quo supra teneantur semel in sua ecclesia celebrare; item, pauperibus Domus Dei de Borbonio, viginti solidos semel pro pictancia eorumdem; item, curato de Garnayo, quinque solidos, et vicario suo duos solidos ut per modum predictum celebrare teneantur; item, pauperibus parochiarum de Borbonio predictarum, decem libras, et illis de parochia de Garnayo, viginti solidos sibi tricesima die sui obitus erogandos. Item, dedit et legavit decano et capitulo Autissiodorensi centum libras dicte monete semel ad emendum redditus perpetuos pro suo anniversario in sua ecclesia anno quolibet faciendo, per manus heredum aut executorum suorum, et quod per eos vendatur domus sua dicti loci et de precio ementur per ipsos redditus alii perpetui in augmentationem dicti anniversarii convertendi; item, fabrice ipsius ecclesie decem libras dicte monete semel. Item, dedit et legavit imperpetuum capitulo beati Martini de Champele in Bria pratum suum quod acquisivit perpetuo in finagio de Fougies, pro suo anniversario in ipsa ecclesia anno quolibet faciendo tempore obitus sui, et quod die dicti anniversarii distribuatur; pecunia quam haberi poterit de herba seu feno dicti prati, et voluit quod littere quas ipse habet de acquisitione dicti prati tradantur capitulo predicto tanquam sue. Item, dedit et legavit canonicis et capellanis dicte ecclesie decem libras Parisien. semel distribuendas inter eos infra annum sui obitus illa die qua fiet in ipsa ecclesia servicium pro remedio anime sue, et illa die voluit erogari quadraginta solidi dicte monete semel pauperibus dicti loci. Item dedit et legavit decano et capitulo Beati Quiriaci Provinensis decem libras Turon. parvorum semel ac vicario, capellanisque et clericis chori dicte ecclesie quadraginta solidos ipsius monete semel pro divino servicio faciendo semel pro remedio anime sue in dicta ecclesia infra annum a suo obitu computandum; item, pauperibus Domus Dei ipsius loci viginti solidos semel pro pictancia, et pauperibus Domus Dei Parisiensis quadraginta solidos Parisien. semel pro pictancia eorumdem; item, canonicis, communitati et curato ecclesie Sancti Benedicti le Bestorné Parisiensis, quadraginta solidos Parisien. semel, pro divino officio semel faciendo pro remedio anime sue in ecclesia eorumdem; item, fratribus predicatoribus Parisiensibus et fratribus minoribus ejusdem loci, cuilibet conventui, sexaginta solidos Parisien. semel pro divino officio semel in suis ecclesiis infra annum obitus sui, pro sue anime remedio faciendo. Item, dedit et legavit cantori, canonicis et capellanis ecclesie beati Martini de Clameceyo quadraginta solidos Turon. parvorum semel distribuendos inter ipsos per manum ipsius cantoris, et totidem fratribus ecclesie Betlemitate, pro servicio faciendo semel pro sue anime remedio in ecclesiis eorumdem; item, capellano deservienti in leprosaria de Clameceyo, viginti solidos semel ut ipse teneatur quater pro anime sue remedio celebrare; item, cuilibet leproso existenti in leprosaria dicti loci tempore obitus sui, viginti solidos semel, et voluit et precepit quod edificia dicte leprosarie in statu debito, si non sunt tunc temporis, cum suis sumptibus reponantur. Item, dedit et legavit Guillelmo Moreti, filio Guichardi Moreti de Borbonio fratris sui, nepoti suo, perpetuo, domum suam de Montigni cum toto porprisio et suis appendiciis quibuscumque, necnon et omnes redditus, exitus et proventus terrarum et reddituum pertinentium ad domum eandem et quos habet et habere potest et debet quacumque ex causa seu etiam ratione, ultra Ligerim in parochia de Garnaio, de Baalom et de Sancto Martino de Lacubus et alibi ultra Ligerim, sive sint in hominibus tailliabilibus, censivis, taschiis, corveiis, pratis, vineis, stagnis, nemoribus, edificiis, terris arabilibus et aliis rebus et juribus quibuscumque et quocumque nomine censeantur, et in predictis ipsum Guillelmum, nepotem suum, heredem suum solum et insolidum instituit; dat etiam et legat eidem Guillelmo omnia bona sua mobilia quecumque que habet seu habere se continget, tempore mortis sue, ultra Ligerim in parochiis antedictis, exceptis debitis suis seu illis que tunc sibi debebuntur in locis predictis que vult reddi et solvi executoribus suis pro facto executionis sue faciendo. Item, dat et legat Luciane, sorori sue, centum libras Turon. parvorum semel, ita quod nichil petat vel habeat in et de bonis suis hereditariis, et si ipsa maluerit habere portionem eandem contingentem in bonis suis hereditariis de jure vel consuetudine patrie, vult quod ipsa non habeat predictas centum libras nec quod sibi persolvantur. Item, legat Luciane, nepti sue, uxori Johannis de Montigni sexaginta libras dicte monete semel; item, Jaquete, nepti sue, filie predicte sororis sue, sexaginta libras dicte monete semel; item, Beatrici, nepti sue, uxori Petri Bidaudi de Burrione domicelli, sexaginta libras dicte monete semel; item, Ysabelli, nepti sue, uxori Hugonis Mileti, domicelli, sexaginta libras dicte monete, semel; item, Dalmacio de Espinacia, domicello, cognato suo, quasdam pecunie summas in quibus sibi tenetur seu teneri poterit tempore mortis sue, de et super quibus habet litteras autentice sigillatas quas sibi reddi voluit chancellatas; item, Petro dicto Corrocie, nepoti suo, octies viginti libras dicte monete in quibus ipse et Johanneta uxor sua sibi tenentur obligati in litteris autenticis, nec vult quod ipsi compellantur ad solutionem dicti debiti quamdiu ipsi aut superveniens ex eis vixerit vel vixerint post decessum ipsius testatoris nec etiam liberi ipsius Petri si aliquos habuerit: si vero liberos non habuerit, vult quod dicte octies viginti libre heredibus ipsius testatoris persolvantur et reddantur et quod fiat executio dicti debiti in bonis et supra bona dicti Petri usque ad summam antedictam juxta continentiam litterarum. Item, dedit et legavit Margarite, filie predicte Luciane sororis sue, quam suscepit a Guillelmo de Borna, marito suo, sexaginta libras dicte monete semel. In residuo autem bonorum suorum immobilium et hereditariorum quorumcumque existentium ubicumque, heredem suum universalem fecit, constituit et ordinavit prefatum Guichardum Moreti, fratrem suum insolidum et pro toto, et una cum his dedit et legavit eidem centum libras dicte monete semel. Residuum vero suorum mobilium quorumcumque, ubicumque existant, et in rebus mobilibus quibuscumque, predictis persolutis et completis, voluit et precepit vendi et expletari per executores suos subscriptos et totum pauperibus membris Christi apud Borbonium, pro anime sue remedio, erogari. Hujus autem testamenti sui executores fecit, constituit et ordinavit precordissimos amicos suos venerabiles viros dominos Johannem de Lixiaco et Philippum de Talaru, canonicos Eduenses, et Johannem de Levia, canonicum Autissiodorensem, presbiteros, Dalmaciumque de Espinacia et Guichardum Moreti, fratrem suum, superius nominatos et eorum quemlibet in solidum, ita, etc. Datum et actum Edue anno Domini M° CCC° XL° secundo, indictione XIa, mense februarii, die dominica post octavas Purificationis beate Marie virginis, pontificatus domini nostri Clementis pape sexti anno primo, presentibus domino Richardo de Eschenodo Sico, capellano perpetuo Beate Marie, domino Guillelmo dicto de Magobrio, hostiario in ecclesia Eduensi, et domino Petro de Colono, curato de Mornayo, testibus, etc.